Metodický list

JABLKOVÉ PITÉ PRE CELÚ ŠKOLU

1. Cieľ, zameranie aktivity
· Porovnať ceny v troch vybratých obchodoch, vybrať finančne najvýhodnejší z nich na prípravu jablkového pité pre všetkých žiakov školy.

· Vyberať vo všetkých obchodoch podľa receptu len slovenské výrobky – ak sa dá.

· Vypočítať množstvá ingrediencií podľa receptu (závislosť: počet žiakov → počet plechov  → množstvo ingrediencií).

· Vypočítať cenu za nákup ingrediencií na upečenie jablkového pité pre celú školu, prípadne vyhodnotiť percentuálne a grafom.
· Hovoriť o význame jabĺk v našom jedálnom lístku, obsahu vitamínov.

· Spolupracovať v skupine a prevziať zodpovednosť za výsledok práce.

· Prezentovať  výsledky skupiny pred kolektívom.
2. Vyučovací predmet 
Matematika – 7. ročník - Percentá, finančná matematika
Matematika – 8. ročník – Opakovanie na začiatku školského roku, finančná matematika
Matematika – 9. ročník – Opakovanie na začiatku školského roku, finančná matematika
3. Pomôcky
· kalkulačka,

· PC, program Excel, ak sa robí graf,

· veľký papier  - A3, A2 - na spracovanie výsledkov – pre 3 skupiny,

· pravítka, fixky, farebný papier, lepidlo.

4. Príprava
Žiakom rozdať recept (Príloha A) a tabuľku na zapisovanie cien v danom obchode (Príloha B) aspoň 3 dni pred realizáciou, aby mali čas zistiť ceny jednotlivých ingrediencií. Žiaci pred výpočtom musia vedieť, koľko žiakov má škola – z internetu alebo od vedenia školy.
5. Postup / Realizácia
Zadanie úlohy
Zistite koľko plechov jablkového pité je treba upiecť pre všetkých žiakov našej školy.
Vypočítajte, koľko eur bude stáť nakúpenie potrebných ingrediencií vo vybranom obchode.
(Vypočítajte percentuálne zastúpenie cien ingrediencií v nákupe pre celú školu a narysujte stĺpcový graf.)
Prezentujte svoje výsledky pred kolektívom.
Postup

Rozdelenie do skupín určí učiteľ podľa toho ako žiakov pozná. Aby v každej skupine boli rovnomerne rozdelení žiaci podľa výkonnostných stupňov, ale aj aby sa v skupine nestretli neznášanlivé povahy žiakov.

Žiaci potom pracujú celú hodinu v troch skupinách, podľa obchodov (napríklad:Kaufland, CBA, COOP Jednota). Podľa pomocnej tabuľky (Príloha C) urobia rozpočet na upečenie jablkového pité pre všetkých žiakov školy.
Je dôležité priebežne pred realizáciou kontrolovať, či žiaci boli už v obchode zisťovať ceny ingrediencií do koláča.

Učiteľ celú prácu len usmerňuje. Po skončení výpočtov a vyplnení tabuľky sa žiaci rozdelia, kto pôjde spracovať tabuľku v programe Excel (ak chcete vyhodnotiť úlohu aj graficky), kto bude robiť poster na finálnu prezentáciu, kto bude robiť farebné ilustrácie na poster.

Na záver hodiny každá skupina poverí jedného člena na prezentovanie výpočtov.

6. Zhrnutie
Formou diskusie zdôrazniť dôležitosť:
· obsahu vitamínov v jablkách,

· vlastnej domácej prípravy koláčov a jedál,

· nakupovania slovenských výrobkov,

· finančného porovnávania,

· spolupráce a kooperácie v skupinách.
Odporúčanie:

Upiecť v rámci triednickej hodiny koláč pre triedu v školskej kuchynke.

7. Prílohy

Príloha A

Recept na jablkové pité

Ingrediencie:
· ½ kg hladká múka,

· 120 g práškový cukor, 

· 2 polievkové lyžice mlieka,

· 1 Hera,

· 2 žĺtky,

· štipka soli,

· ¼ prášku do pečiva,

· nastrúhané jablká – asi z 1,5 kg, podusiť, pridať 3 polievkové lyžice kryštálového cukru  s 1/2 lyžičky mletej škorice,

· trošku oleja a strúhanky na vymastenie plechu.

Postup:

Príslušné ingrediencie spracujeme na hladké cesto a rozdelíme na polovicu. Plech vymastíme a vysypeme strúhankou, dáme rozvaľkanú polovicu cesta, navrstvíme jablká. Prikryjeme druhou polovicou rozvaľkaného cesta a popicháme vidličkou. Pečieme do ružova, asi ½ hodiny.

Dobrú chuť!

Príloha B

Tabuľka
	Ingrediencie
	Jednotková cena
	Hmotnosť
	Výsledná cena
	Percentá

	
	
	Objem
	
	

	
	
	Počet kusov
	
	

	hladká múka
	 
	 
	 
	 

	práškový cukor
	 
	 
	 
	 

	mlieko
	 
	 
	 
	 

	Hera
	 
	 
	 
	 

	vajcia
	 
	 
	 
	 

	soľ
	 
	 
	 
	 

	jablká
	 
	 
	 
	 

	kryštálový cukor
	 
	 
	 
	 

	mletá škorica
	 
	 
	 
	 

	prášok do pečiva
	 
	 
	 
	 

	olej
	 
	 
	 
	 

	strúhanka
	 
	 
	 
	 

	spolu
	 
	 
	 
	 


Príloha C

Pomocná tabuľka na výpočty

	1 plech = 20 kusov koláča

	Príklad: ak má škola = 316 detí -zaokrúhliť na číslo deliteľné 20 - 320

	počet detí : 20 = počet plechov

	320 : 20 = 16

	recept je nutné prepočítavať na upečenie 16 plechov koláča

	

	1 polievková lyžica = 12,5 ml,      1 dl = 100 ml = 8 polievkových lyžíc

	1 polievková lyžica = 15 g kryštálového cukru (zarovnaná)

	1 kávová lyžička = 2 g mletej škorice (zarovnaná)

	trošku oleja na vymastenie = 1 polievková lyžica = 12 g

	trošku strúhanky na vysypanie = 2 polievkové lyžice = 16 g (teda jedna lyžica = 8 g strúhanky)

